/* KOM/2010/0566 v konečnom znení */ Odporúčanie na ROZHODNUTIE RADY o vymenovaní európskeho hlavného mesta kultúry na rok 2015 v Belgicku





[pic] | EURÓPSKA KOMISIA | Brusel, 18.10.2010 KOM(2010) 566 v konečnom znení Odporúčanie na ROZHODNUTIE RADY o vymenovaní európskeho hlavného mesta kultúry na rok 2015 v Belgicku DÔVODOVÁ SPRÁVA V rozhodnutí Európskeho parlamentu a Rady č. 1622/2006/ES z 24. októbra 2006 o činnosti Spoločenstva na podporu projektu Európske hlavné mesto kultúry na roky 2007 až 2019[1] sa stanovuje postup určovania európskych hlavných miest kultúry. Podľa článku 2 uvedeného rozhodnutia sa od roku 2009 za európske hlavné mestá kultúry určia dve mestá z dvoch členských štátov, v súlade s chronologickým poradím stanoveným v prílohe k danému rozhodnutiu. V roku 2015 budú usporiadateľmi tohto podujatia Belgicko a Česká republika. Nominácia európskych hlavných miest kultúry na rok 2015 podlieha ďalej uvedenému postupu. Každý príslušný členský štát uverejní výzvu na predkladanie prihlášok najneskôr šesť rokov pred začatím podujatia. Výberová komisia pozostávajúca z 13 nezávislých odborníkov v oblasti kultúry sa stretne na predbežnom výberovom zasadnutí najneskôr päť rokov pred začatím podujatia. Výberová komisia posúdi zaslané žiadosti na základe kritérií stanovených v článku 4 rozhodnutia č. 1622/2006/ES a vypracuje zoznam kandidujúcich miest, ktoré sa budú po doplnení žiadostí ďalej posudzovať. Deväť mesiacov po predbežnom výberovom zasadnutí zvolá každý príslušný členský štát výberovú komisiu na účely konečného výberu. Po dôkladnom posúdení predbežne vybraných miest na základe kritérií stanovených pre túto činnosť výberová komisia odporučí nomináciu jedného mesta v každom príslušnom členskom štáte. Na základe týchto odporúčaní každý z týchto dvoch členských štátov navrhne jedno mesto, ktoré by sa malo stať európskym hlavným mestom kultúry, a oznámi to Európskemu parlamentu, Rade, Komisii a Výboru regiónov najneskôr štyri roky pred začatím príslušného podujatia. Európsky parlament môže postúpiť svoje stanovisko Komisii, najneskôr však tri mesiace po prijatí nominácií. Rada na základe odporúčania Komisie oficiálne určí príslušné mestá na rok, na ktorý boli nominované. Žiadosť o titul „Európske hlavné mesto kultúry“ zaslalo mesto Mons. V Belgicku sa o tento titul neuchádzali žiadne ďalšie mestá. V závere výberového konania výberová komisia usúdila, že žiadosť tohto mesta je v súlade s cieľmi podujatia a kritériami uvedenými v článku 4 rozhodnutia č. 1622/2006/ES a spĺňa vysoké štandardy kvality požadované pre toto podujatie. Výberová komisia následne vo svojich správach z februára 2010 odporučila, aby sa mesto Mons stalo usporiadateľom podujatia v roku 2015 v Belgicku. Belgicko oznámilo tieto nominácie Európskemu parlamentu, Rade, Komisii a Výboru regiónov do konca roku 2009. Európsky parlament zaslal Komisii začiatkom júla 2010 súhlasné stanovisko. Výberový postup v Českej republike stále prebieha a bude ukončený začiatkom roku 2011. Na základe uvedeného Komisia v súlade s článkom 9 ods. 3 rozhodnutia č. 1622/2006/ES predkladá Rade priložené odporúčanie na oficiálne vymenovanie mesta Mons za európske hlavné mesto kultúry 2015 v Belgicku. Odporúčanie na ROZHODNUTIE RADY o vymenovaní európskeho hlavného mesta kultúry na rok 2015 v Belgicku RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na rozhodnutie Európskeho parlamentu a Rady č. 1622/2006/ES z 24. októbra 2006 o činnosti Spoločenstva na podporu projektu Európske hlavné mesto kultúry na roky 2007 až 2019[2], a najmä na jeho článok 9 ods. 3, so zreteľom na odporúčanie Európskej komisie, so zreteľom na správy výberovej komisie z februára 2010 týkajúce sa výberového postupu pre európske hlavné mestá kultúry v Belgicku, keďže: berúc do úvahy, že kritériá stanovené v článku 4 rozhodnutia č. 1622/2006/ES sú v celom rozsahu splnené, PRIJALA TOTO ROZHODNUTIE: Článok 1 Mesto Mons sa vymenúva za „Európske hlavné mesto kultúry 2015“ v Belgicku. Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie . V […] Za Radu predseda [1] Ú. v. EÚ L 304, 3.11.2006, s. 1. [2] Ú. v. EÚ L 304, 3.11.2006, s. 1.